L’Associació Teatral Paraules i Dones, posa en escena de “Mírate al espejo”
2025-07-24

Fidels a la cita amb les accions commemoratives del 25 de novembre, Dia Internacional de l’Eliminació de la Violència contra les Dones, l’Associació Teatral Paraules i Dones de Burjassot posarà en escena, dijous que ve 24 de novembre, una nova obra teatral, en el Centre Cultural Tívoli.

Mírate al espejo és el nom de l’obra que, a les 19.00 hores, farà que el teló del Tívoli s’òbriga a aquesta adaptació de l’obra Frente al espejo, de Manuel Cenizo Rodríguez. L’obra està recomanada per a majors de 12 anys i l’accés és lliure i gratuït fins a completar aforament.

Quatre són els moments que es posaran en escena en la representació, cadascun d’ells amb diferents objectius: en primer lloc, es veurà la dansa de la por, l’objectiu de la qual és generar un ambient d’expectació en el públic que situe la temàtica i introduïsca l’acció. Després, un monòleg de huit dones on mostraran, amb la seua veu i l’expressió corporal, el relat del procés de violència que han viscut, passant de la justificació al rebuig i arribant a la despersonalització.

En la tercera escena, el protagonisme serà per a huit homes que responen a preguntes d’un espill, de manera que, a través de les seues respostes, expressaran les motivacions que els porten a realitzar tals comportaments i com es veuen a si mateixos i, finalment, hi haurà una dansa on les dones s’alliberaran de la situació que viuen i afrontaran una nova vida, amb l’objectiu de llançar el missatge positiu que una situació de violència de gènere es pot acabar superant.

L’espectacle, com la resta d’activitats programades per a commemorar el Dia Internacional de l’Eliminació de la Violència contra les Dones, està subvencionat pel Pacte d’Estat contra la Violència de Gènere.